yā́jñavalkyéti hovāca yátsākṣādáparokṣādbráhma yá ātmā́ sarvāntarastám me vyā́cakṣvétyeṣá ta ātmā́ sarvāntaráḥ katamó yājñavalkya sarvāntaro yáḥ prāṇéna prā́ṇiti sá ta ātmā́ sarvāntaro yò'pānénāpā́niti sá ta ātmā́ sarvāntaro yo vyā́nena vyániti sá ta ātmā́ sarvāntaro yá udānénodániti sá ta ātmā́ sarvāntaro yáḥ samānéna samániti sá ta ātmā́ sarvāntaraḥ sá hovācoṣastaścā́krāyaṇo yáthā vaí brūyā́dasau gaúrasāváśva ítyevámevaìtadvyápadiṣṭam bhavati yádevá sākṣādáparokṣādbráhma yá ātmā́ sarvāntarastám me vyā́cakṣvétyeṣá ta ātmā́ sarvāntaráḥ katamó yājñavalkya sarvāntaro na dŕ̥ṣṭerdraṣṭā́ram paśyerna śrúteḥ śrotā́raṃ śr̥ṇuyā ná matérmantā́ram manvīthā na víjñātervijñātā́raṃ víjñānīyā eṣá ta ātmā́ sarvāntaró'to'nyadā́rtaṃ táto hoṣastaścā́krāyaṇa úpararāma